b'\n_START_ARTICLE_\nNr1 Trykk\n_START_SECTION_\nSentralisering og desentralisering\n_START_PARAGRAPH_\nNr1 Trykk har vokst fram som et resultat av store endringer p\xc3\xa5 trykkeri-omr\xc3\xa5det de siste ti\xc3\xa5rene. P\xc3\xa5 den ene siden har bedre veiforbindelser og kommunikasjoner gjort det mulig \xc3\xa5 sentralisere, slik at ett trykkeri n\xc3\xa5 kan dekke st\xc3\xb8rre omr\xc3\xa5der enn f\xc3\xb8r. P\xc3\xa5 den annen side har elektronisk produksjon gjort det mulig med desentralisert trykk av st\xc3\xb8rre trykksaker. _NEWLINE_Et typisk eksempel p\xc3\xa5 sentralisering er trykkingen av avisene Rana Blad i Mo i Rana og Helgeland Arbeiderblad i Mosj\xc3\xb8en. Tidligere hadde hver avis sitt eget trykkeri. P\xc3\xa5 vinteren kunne veiforbindelsen Mo i Rana \xe2\x80\x93 Mosj\xc3\xb8en over Korgfjellet v\xc3\xa6re stengt i perioder, slik at ett trykkeri ikke kunne sikre nabobyen stabil avislevering. Ny veitunnell gjennom fjellet endret dette, og i dag produseres begge aviser p\xc3\xa5 rotasjonstrykkeriet i Mosj\xc3\xb8en._NEWLINE_Et typisk eksempel p\xc3\xa5 desentralisert produksjon er delingen av avisopplag mellom ulike trykkerier. N\xc3\xa5r en riksdekkende dagsavis sender ferdige \xc2\xaboriginaler\xc2\xbb til trykkerier ulike steder i landet kan samme avis trykkes samtidig p\xc3\xa5 \xc3\x98stlandet til abonnentene i dette omr\xc3\xa5det, p\xc3\xa5 Vestlandet til vestlendingene og i Nord-Norge til lesere nordp\xc3\xa5. Dermed kan papiravisenes transport forenkles og gj\xc3\xb8res rimeligere, og deadline kuttes. Nr1 Trykk reklamerer med at bedriften \xc2\xabkan koordinere landsomfattende produksjoner med regionale tilpasninger, og med samme leveringstid\xc2\xbb._NEWLINE_Nr1 Trykk st\xc3\xa5r for produksjonen av aviser som Finansavisen, Klassekampen og V\xc3\xa5rt Land samt en rekke lokale dagsaviser. I 2010 ble det ogs\xc3\xa5 kunngjort at Dagbladet skal trykke \xc3\x98stlandsdelen av sitt opplag p\xc3\xa5 Nr1 Trykk. Bedriften trykker ogs\xc3\xa5 Morgenbladet og pressefolkets fagblad Journalisten.'